## Διαβούλευση για την Ανάπτυξη Στρατηγικής Βιώσιμης Αστικής Ανάπτυξης στην πόλη της Λευκάδα

Η Περιφέρεια Ιονίων Νήσων καλεί τους Δήμους Λευκάδας, Αργοστολίου και Ζακύνθου να υποβάλουν προτάσεις Στρατηγικής Βιώσιμης Αστικής Ανάπτυξης (ΣΒΑΑ) στο πλαίσιο του Προγράμματος "Ιόνια Νησιά" 2021-2027. Η πρωτοβουλία αυτή αποτελεί σημαντική ευκαιρία για την ενίσχυση της τοπικής ανάπτυξης, μέσα από στοχευμένες δράσεις που ενσωματώνουν τη βιωσιμότητα, την ανθεκτικότητα και την έξυπνη διαχείριση των πόλεων.

## Στόχος

Η στρατηγική αποσκοπεί στη βελτίωση της ποιότητας ζωής των πολιτών, τη δημιουργία βιώσιμων και ανθεκτικών αστικών περιβαλλόντων και την προώθηση καινοτόμων πρακτικών που απαντούν στις σύγχρονες κοινωνικές, περιβαλλοντικές και οικονομικές προκλήσεις. Η ΣΒΑΑ καλείται να καλύψει τις ανάγκες της τοπικής κοινωνίας, ενώ παράλληλα ανταποκρίνεται στους στόχους του προγράμματος "Ιόνια Νησιά 2021-2027".

## Βασικοί τομείς ενδιαφέροντος της ΣΒΑΑ

* ***Αστική αειφορία***: Περιλαμβάνει έργα ανάπλασης δημόσιων χώρων, προστασίας του περιβάλλοντος και ενσωμάτωσης της αισθητικής και λειτουργικότητας (π.χ., μέσω της πρωτοβουλίας Bauhaus).
* ***Ανθεκτικότητα***: Εστιάζει στην προσαρμογή στις επιπτώσεις της κλιματικής αλλαγής και στη μείωση κοινωνικών ανισοτήτων.
* ***Έξυπνη διακυβέρνηση και ψηφιακός μετασχηματισμός***: Προβλέπει τη χρήση σύγχρονων τεχνολογιών για τη διαχείριση πόρων, την αστική κινητικότητα και την παροχή υπηρεσιών προς τους πολίτες.
* ***Βιώσιμη τουριστική ανάπτυξη***: Επικεντρώνεται στη σύνδεση τουρισμού, πολιτισμού και τεχνολογίας με σεβασμό στο περιβάλλον.

Οι παραπάνω τομείς συνθέτουν ένα πλαίσιο για τη δημιουργία μιας ολοκληρωμένης στρατηγικής που θα εξασφαλίσει τη βιώσιμη ανάπτυξη για την πόλη της Λευκάδας.

## Διαδικασία Διαβούλευσης

Κεντρικό στοιχείο για την κατάρτιση της στρατηγικής αποτελεί η διαβούλευση, στην οποία καλούνται να συμμετάσχουν τοπικοί φορείς και πολίτες. Στόχος είναι να εξασφαλιστεί ότι η ΣΒΑΑ θα αντανακλά τις πραγματικές ανάγκες και τις δυνατότητες της περιοχής και θα λαμβάνει υπόψη τις προτεραιότητες της τοπικής κοινωνίας.

Η διαβούλευση ξεκινά με την παρουσίαση της πρόσκλησης στους ενδιαφερόμενους φορείς και το κοινό. Στόχος είναι η κατανόηση των δυνατοτήτων που προσφέρει το πρόγραμμα "Ιόνια Νησιά" 2021-2027, καθώς και των πλεονεκτημάτων που μπορεί να αποκομίσει η πόλη της Λευκάδας από μια ολοκληρωμένη στρατηγική βιώσιμης αστικής ανάπτυξης.

Η ενεργή συμμετοχή όλων των ενδιαφερόμενων μερών στη διαβούλευση είναι κρίσιμη για την επιτυχία της στρατηγικής. Μέσω αυτής, οι συμμετέχοντες θα αποκτήσουν σαφή εικόνα για το πλαίσιο, τους στόχους, τις προοπτικές που παρέχει το πρόγραμμα και θα έχουν την δυνατότητα να καταθέσουν τις προτάσεις τους.

Στη διαδικασία καλούνται να συμμετέχουν ενεργά οι τοπικοί φορείς, όπως:

* ***Επιστημονικοί φορείς και Επιμελητήρια***: Παροχή εξειδικευμένης γνώσης και προτάσεων για την τεχνική, οικονομική και κοινωνική βιωσιμότητα των έργων.
* ***Εμπορικός Σύλλογος***: Συμβολή με ιδέες για την ενίσχυση της τοπικής οικονομίας.
* ***Πολιτιστικοί, αθλητικοί και περιβαλλοντικοί σύλλογοι***: Προτάσεις για την ανάδειξη των πολιτιστικών, αθλητικών και φυσικών πόρων της περιοχής.
* ***Εκπαιδευτικά ιδρύματα***: Παροχή τεχνικής και επιστημονικής υποστήριξης.
* ***Πολίτες και Επιχειρήσεις***: Συμμετοχή μέσω της διαβούλευσης ή/και ερωτηματολογίων.

**Ποιες είναι οι βασικές αρχές της ΣΒΑΑ;**

* Η ***βιωσιμότητα***, που αφορά την υιοθέτηση πρακτικών που διασφαλίζουν την περιβαλλοντική, κοινωνική και οικονομική ισορροπία. Για παράδειγμα, δράσεις που μειώνουν το περιβαλλοντικό αποτύπωμα των πόλεων, προωθούν την ενεργειακή αποδοτικότητα και ενισχύουν την ανακύκλωση.
* Η ***ανθεκτικότητα***, που εστιάζει στη δυνατότητα της πόλης να προσαρμόζεται στις σύγχρονες προκλήσεις, όπως η κλιματική αλλαγή, η οικονομική αστάθεια και οι κοινωνικές ανισότητες. Αυτό περιλαμβάνει μέτρα για την προστασία από φυσικές καταστροφές και την υποστήριξη ευάλωτων κοινωνικών ομάδων.
* Η ***καινοτομία***, που αναφέρεται στη χρήση νέων τεχνολογιών και πρακτικών για την ενίσχυση της αποτελεσματικότητας και της ποιότητας ζωής. Ενδεικτικά, συστήματα "έξυπνης πόλης", όπως οι ψηφιακές πλατφόρμες για υπηρεσίες προς τους πολίτες ή τα «έξυπνα» δίκτυα μεταφορών.

**Ποιες είναι οι δυνατότητες χρηματοδότησης και τα κριτήρια αξιολόγησης των προτάσεων;**

* ***Πλαίσιο χρηματοδότησης***: Η χρηματοδότηση προέρχεται κυρίως από το Ευρωπαϊκό Ταμείο Περιφερειακής Ανάπτυξης (ΕΤΠΑ) και άλλους πόρους της Ευρωπαϊκής Ένωσης, όπως το Ευρωπαϊκό Κοινωνικό Ταμείο+ (ΕΚΤ+). Αυτά τα ταμεία συνδυάζονται για τη στήριξη ολοκληρωμένων αναπτυξιακών δράσεων που συμβάλλουν στη βιωσιμότητα και ανθεκτικότητα των πόλεων.
* ***Κριτήρια αξιολόγησης***: Η υποβληθείσα στρατηγική θα αξιολογηθεί με βάση την ωριμότητα των προτάσεων, την ευθυγράμμισή της με τις ευρωπαϊκές και εθνικές πολιτικές, την συμμετοχικότητα στη διαμόρφωση των δράσεων.
* ***Ενδεικτικό ύψος χρηματοδότησης***: Το πρόγραμμα διαθέτει συγκεκριμένα κονδύλια για κάθε περιοχή, με ανώτατο ποσό χρηματοδότησης που μπορεί να φτάσει τα 15.000.000€ ανά στρατηγική. Συμπληρωματικά, υπάρχει η δυνατότητα άντλησης πρόσθετων πόρων από άλλες προτεραιότητες και χρηματοδοτικά εργαλεία, εφόσον οι δράσεις εντάσσονται σε συμβατούς τομείς.

**Ποια είναι τα αναμενόμενα αποτελέσματα και οφέλη για την τοπική κοινωνία και οικονομία;**

* ***Κοινωνικά οφέλη***: Ενίσχυση της κοινωνικής συνοχής, βελτίωση της ποιότητας ζωής μέσω καλύτερων υποδομών και πρόσβασης σε υπηρεσίες.
* ***Οικονομικά-αναπτυξιακά οφέλη***: Δημιουργία νέων θέσεων εργασίας, ενίσχυση της τοπικής επιχειρηματικότητας και προώθηση της τοπικής οικονομίας μέσα από τον βιώσιμο τουρισμό και την ανάπτυξη νέων τεχνολογικών εφαρμογών.
* ***Περιβαλλοντικά οφέλη***: Μείωση της ρύπανσης, προστασία των φυσικών πόρων και προώθηση πρακτικών φιλικών προς το περιβάλλον.

## Καταγραφή αναγκών

Η καταγραφή των αναγκών της τοπικής κοινωνίας γίνεται μέσα από ερωτηματολόγια, διαβούλευση και ανάλυση υφιστάμενων δεδομένων. Οι βασικοί άξονες καταγραφής περιλαμβάνουν:

* Προτεραιότητες όπως η βελτίωση των υποδομών, η αναβάθμιση του τουριστικού προϊόντος και η προστασία του περιβάλλοντος.
* Ειδικά ζητήματα όπως η πρόσβαση σε δημόσιους χώρους, οι ανάγκες για βιώσιμη μετακίνηση και η αντιμετώπιση της ανεργίας.

Η συλλογή αυτών των δεδομένων είναι κρίσιμη για τον καθορισμό των στόχων και των δράσεων της στρατηγικής.

## Διαμόρφωση στρατηγικής

Η διαμόρφωση της στρατηγικής βασίζεται στις προτάσεις των φορέων και τα δεδομένα που συλλέγονται κατά τη διάρκεια της διαβούλευσης. Το αποτέλεσμα θα είναι ένα ολοκληρωμένο σχέδιο που:

* Θα ευθυγραμμίζεται με τους στόχους του προγράμματος "Ιόνια Νησιά" 2021-2027.
* Θα ευθυγραμμίζεται με ευρωπαϊκές, εθνικές, περιφερειακές και τοπικές στρατηγικές όπως:
  + τις Προτεραιότητες του ΠεΠ Ι.Ν. 2021-2027,
  + της Περιφερειακής Στρατηγικής Βιώσιμου Τουρισμού,
  + της περιφερειακής διάστασης της Στρατηγικής Έξυπνης Εξειδίκευσης,
  + του Περιφερειακού και Ειδικού Χωροταξικού Σχεδιασμού,
  + του Περιφερειακού Σχεδίου για την Κλιματική Αλλαγή,
  + της Πρωτοβουλίας του "Νέου Ευρωπαϊκού Bauhaus",
  + του Σχεδίου Βιώσιμης Αστικής Κινητικότητας (ΣΒΑΚ)
  + της Πρωτοβουλίας για τα GReco-Islands (στην περίπτωση ΟΧΕ)
  + της Μακρο-Περιφερειακής Στρατηγικής AIR

Η στρατηγική πρέπει να είναι ρεαλιστική, τεκμηριωμένη και να διασφαλίζει τη μακροχρόνια βιωσιμότητα των παρεμβάσεων.

## Αναμενόμενα Οφέλη

Η υλοποίηση της ΣΒΑΑ δύναται να προσφέρει:

* ***Αστική αναζωογόνηση:*** Δημιουργία πιο ελκυστικών δημόσιων χώρων, όπως πάρκα, πεζόδρομοι και πλατείες, που θα βελτιώσουν την αισθητική και τη λειτουργικότητα της πόλης, καθιστώντας την πιο φιλική για κατοίκους και επισκέπτες.
* ***Βελτίωση της ποιότητας ζωής:*** Ανάπτυξη υποδομών που διευκολύνουν την καθημερινότητα, όπως καλύτερες μεταφορές, αυξημένη πρόσβαση σε δημόσιες υπηρεσίες και περισσότεροι χώροι αναψυχής για όλους.
* ***Ανάπτυξη της τοπικής οικονομίας μέσω βιώσιμων πρακτικών:*** Δημιουργία ευκαιριών για τοπικές επιχειρήσεις, προώθηση της καινοτομίας και αξιοποίηση της πολιτιστικής και φυσικής κληρονομιάς, με τρόπους που ενισχύουν τη βιώσιμη τουριστική ανάπτυξη.
* ***Προσαρμογή της πόλης στις σύγχρονες περιβαλλοντικές προκλήσεις:*** Υλοποίηση έργων που μειώνουν το οικολογικό αποτύπωμα της πόλης, όπως δράσεις για εξοικονόμηση ενέργειας, ανακύκλωση και ανθεκτικότητα στις επιπτώσεις της κλιματικής αλλαγής.
* ***Περιβαλλοντική βιωσιμότητα:*** Προστασία και διατήρηση φυσικών πόρων, όπως τοπικά οικοσυστήματα και υδάτινοι πόροι, καθώς και ενίσχυση πρακτικών πράσινης ανάπτυξης, με σκοπό την περιβαλλοντική ισορροπία.
* ***Κοινωνική ένταξη:*** Εφαρμογή δράσεων που μειώνουν τις κοινωνικές ανισότητες, παρέχουν ίσες ευκαιρίες για όλους και ενισχύουν τη συμμετοχή των πολιτών στις αποφάσεις για την ανάπτυξη της πόλης.

Η στρατηγική αυτή αποτελεί επένδυση στο μέλλον της πόλης της Λευκάδας, βελτιώνοντας την καθημερινότητα των κατοίκων και ενισχύοντας την ανθεκτικότητα της πόλης.

## Κάλεσμα Συμμετοχής

Η ενεργή συμμετοχή σας είναι κρίσιμη για τη διαμόρφωση μιας στρατηγικής που θα εκφράζει τις ανάγκες και τις φιλοδοξίες της πόλης της Λευκάδας.

Ελάτε να συμβάλετε στη διαμόρφωση ενός κοινού οράματος για το μέλλον της πόλης μας.

Η συνεργασία όλων μας μπορεί να κάνει την πόλη της Λευκάδας ένα πρότυπο βιώσιμης και καινοτόμου αστικής ανάπτυξης.

Για περισσότερες πληροφορίες, μπορείτε να επικοινωνήσετε με την Τοπική Ομάδα Υποστήριξης Διακυβέρνησης (ΤΟΥΔ) του Δήμου Λευκάδας ή να ανατρέξετε στον Οδηγό Εφαρμογής που διατίθεται από την Περιφέρεια Ιονίων Νήσων στον ιστότοπο: https://pepionia.gr/.